
ACORD 95/2007,  DE 27 DE MARÇ, DEL PLE DEL CONSELL DE L’AUDIOVISUAL DE CATALUNYA

Expedient núm. 58/Avrapi/2007. Autorització campanya per a televisió anomenada Metro (espot 30”)
1. El 23 de març de 2007 ha estat tramés al Consell de l’Audiovisual de Catalunya un escrit (registre d’entrada núm. 579/2007) de Transports Metropolitans de Barcelona, mitjançant el qual sol·licita a aquest Consell l’autorització prèvia de l’emissió de la campanya per a televisió anomenada Metro (espot 30”).
2. Els serveis del Consell de l'Audiovisual de Catalunya han analitzat l’espot objecte d’aquest expedient.

3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. L’apartat 3 del mateix article, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

6. Analitzat l’espot objecte d’aquest expedient, resulta que aquest destaca la gestió o els objectius assolits per Transports Metropolitans de Barcelona. Així es desprèn quan l’off verbalitza: “Continuen arribant nous metros a Barcelona. Més amplis, més còmodes, més silenciosos” i amb la sobreimpressió “79 metros nous al final del 2007”. 
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Denegar l’autorització per a televisió de la campanya institucional de Transports Metropolitans de Barcelona, anomenada Metro, atès que contravé la lletra b de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. 

2. Notificar aquest acord a Transports Metropolitans de Barcelona.
Barcelona, 27 de març de 2007

Josep M. Carbonell i Abelló                                  Santiago Ramentol i Massana

President                                                               Conseller secretari en funcions 

